b'\n_START_ARTICLE_\nSirkka Rapola\n_START_PARAGRAPH_\nSirkka Talvikki Rapola (my\xc3\xb6s Rapola-Kalij\xc3\xa4rvi, my\xc3\xb6h. Poij\xc3\xa4rvi sek\xc3\xa4 kirjailijanimi Kaija Vaara, 21. marraskuuta 1905 Pori \xe2\x80\x93 31. hein\xc3\xa4kuuta 1997 Helsinki) oli suomalainen kustannustoimittaja, lastenkirjailija ja k\xc3\xa4\xc3\xa4nt\xc3\xa4j\xc3\xa4. Rapolan is\xc3\xa4 oli opettaja, kansanedustaja Frans Rapola, \xc3\xa4iti Agda Olga Esperance Enlund ja veljet is\xc3\xa4n edellisest\xc3\xa4 avioliitosta professori Martti Rapola ja juristi Marjos Rapola. H\xc3\xa4nen toinen aviopuolisonsa oli tohtori L. Arvi P. Poij\xc3\xa4rvi._NEWLINE_Rapola kirjoitti ylioppilaaksi Porin tytt\xc3\xb6lyseosta vuonna 1924 ja opiskeli sen j\xc3\xa4lkeen Helsingin yliopistossa. El\xc3\xa4m\xc3\xa4nuransa h\xc3\xa4n teki kustannusosakeyhti\xc3\xb6 Otavassa, jossa Rapola ty\xc3\xb6skenteli kustannustoimittajana vuodet 1930\xe2\x80\x931971. H\xc3\xa4nen oma tuotantonsa k\xc3\xa4sitt\xc3\xa4\xc3\xa4 lasten kuvakirjoja ja mietekokoelmia sek\xc3\xa4 salanimell\xc3\xa4 Kaija Vaara julkaistun tytt\xc3\xb6romaanin, jonka tapahtumat sijoittuvat 1920-luvun Poriin. Lis\xc3\xa4ksi Rapola toimitti useita runokokoelmia yhdess\xc3\xa4 Eino Kauppisen kanssa ja k\xc3\xa4\xc3\xa4nsi Otavalle useita kymmeni\xc3\xa4 teoksia, kuten lasten- ja nuortenkirjallisuutta sek\xc3\xa4 rikosromaaneja. H\xc3\xa4n on suomentanut muun muassa H. C. Andersenin, Susan Coolidgen, Johanna Spyrin, A. J. Croninin ja Agatha Christien tuotantoa sek\xc3\xa4 Stig J\xc3\xa4gerski\xc3\xb6ldin Mannerheim-el\xc3\xa4m\xc3\xa4kerran. H\xc3\xa4n toimitti my\xc3\xb6s teatteriaiheisia pakinoita Yleisradiolle 1940- ja 1950-luvuilla.'